Der er ingen tvivl om, at planlægning er vejen frem. Jeg kan læse, at du allerede er på rette vej ved at planlægge indkøb af tilbudsvarer og hive stikkene ud – supergodt.
Andre sparetips kan være at se lidt frem og lægge et budget derefter. Så har man noget konkret at gå efter.
Noget, jeg selv gør, er at forberede julen. Det er først om cirka tre måneder, men ved at være på forkant og undersøge, hvad jeg skal købe i gave, indkøbe af mad til julefrokoster med mere, har jeg mulighed for at slå til allerede nu og ikke i sidste øjeblik, hvor priserne ofte er høje. Det gør det muligt at gå efter tilbuddene og de store besparelser.
Husk at lægge madplaner, benyt dig endelig af de forskellige studierabatter – og spørg altid efter det i butikkerne, nogle gange skilter de ikke med det – og for guds skyld: tag kaffen med hjemmefra. Der er virkelig mange penge at spare ved ikke at købe den ude i byen.
Husk stordriftsfordele såsom samkørsel og fællesspisning med venner og familie.
Sidst, men ikke mindst: hold fokus på, om du kan øge din indtægt. For eksempel gennem et ekstra job, hvis det er muligt, eller udlejning af din bolig via for eksempel Airbnb. Har du nogle særlige evner, såsom at være god til matematik, undervise i klaver eller andet, så tilbyd det mod betaling.
Jeg håber, at det kan hjælpe dig lidt på vej. Det er svært at nedbringe omkostningerne endnu mere, hvis man i forvejen lever på en sten – så hold fokus på, hvor du eventuelt kan tjene lidt ekstra.
- Jeanette Kølbek, privatøkonom og formueekspert i Nykredit